44 Oti e qai vakaroti koya na turaga e raica tiko na nona vale: “Vakatawana nodratou taga na tagane qo ena levu ni kakana eratou rawa ni kauta, qai biuta ena gusu ni nodratou taga na nodratou dui ilavo.+2 Ia mo biuta na noqu bilo, na bilo siliva, ena gusu ni nona taga o koya e gone duadua, kei na nona ilavo ni covuata.” E cakava o koya me vaka ga na ivakaro i Josefa.3 Eratou talaci na tagane oya ni sa kida na mataka, o iratou kei na nodratou asa.4 Eratou se sega ni yawa mai na koro, sa kaya o Josefa vua na turaga e raica tiko na nona vale: “Tucake! Cicimuri ratou na tagane oya! Ni o toboki ratou, kaya vei ratou, ‘Na cava dou sauma kina na vinaka ena ca?5 Sega ni bilo ga qo e dau gunu kina na noqu turaga, qai dau vakayagataka me wiliki kina na veika e se bera ni yaco? Na itovo ca dou sa cakava qo.’”6 Mani toboki ratou qai tukuna vei ratou na vosa qo.7 Ia eratou kaya vua: “Na cava e vosa kina va qo na neitou turaga? Keitou na sega sara ga ni vakasamataka na nomuni tamata me keitou cakava tu na ka va qo.8 Na ilavo mada ga keitou raica ena gusu ni neitou taga keitou a vakasuka vei kemuni mai na vanua sara o Kenani.+ Me keitou qai butakoca tu vakacava na siliva se na koula mai na vale ni nomuni turaga?9 Me mate na nomuni bobula e kune vua na ka qori, me keitou qai nona bobula tale ga na neitou turaga na kena vo.”10 Mani kaya o koya: “Sa na caka sara ga na ka dou tukuna: O koya ga e kune vua ena noqu bobula, ia o kemudou na kena vo dou na sega ni cala.”11 Sega ni bera ni ratou sa tauca ina qele na nodratou dui taga ratou dolava sara.12 E vaqaqara sara vakavinaka o koya, e tekivu vei koya e ulumatua qai lai tini vua e gone duadua. Mani laurai na bilo ena taga i Penijamini.+13 Eratou mani dresuka nodratou isulu, ratou vakavodoka yadua tale na nodratou dui taga ena nodratou asa, ratou qai lesu ina koro.14 Ni lako o Juta+ kei ratou na tacina ina vale i Josefa, se tu ga e kea o koya, eratou qai tekicuva e matana ina qele.+15 E kaya vei ratou o Josefa: “Na cava dou sa cakava qo? Dou sega ni kila niu kenadau ena wiliki ni ka e se bera ni yaco?”+16 E qai sauma o Juta: “Na cava tale me keitou kaya vei kemuni na neitou turaga? Na cava me keitou tukuna? Me keitou vakaraitaka vakacava ni keitou dodonu? Sa vakavotuya na Kalou dina na neitou cala na nomuni bobula.+ Qo me keitou sa nomuni bobula na neitou turaga, o keitou kei koya e kune e ligana na bilo!”17 Ia e kaya o Josefa: “Sega, sega sara ga ni rawa vei au meu cakava qori! Na tagane ga e kune e ligana na bilo, o koya ga me noqu bobula.+ O kemudou na kena vo, dou lako ena vakacegu vei tamamudou.”18 E torovi koya yani o Juta qai kaya: “Au vakamasuti kemuni na noqu turaga, moni yalovinaka, me vosa mada na nomuni bobula e daliga i noqu turaga, ni kua ni cudruva na nomuni bobula, ni oni vakataki Fero ga.+19 A taroga na noqu turaga vei ratou na nona bobula: ‘E tiko na tamamudou se dua na tacimudou?’20 Keitou mani kaya vua na noqu turaga, ‘E tiko na tamai keitou sa kenaturaga sara, kei na dua na luvena e qai sucu ni sa qase sara na tamai keitou, e gone duadua.+ Ia sa mate na tuakana erau tina vata,+ sa qai vo duadua ga o koya,+ e dau lomani koya o tamana.’21 Oti oya oni a tukuna vei keitou na nomuni bobula, ‘Kauti koya sobu mai meu bau raici koya.’+22 Ia keitou tukuna vua na noqu turaga, ‘Ena sega ni rawa ni biuta na tamana na gonetagane. Ena mate sara ga o tamana ke biubiu o koya.’+23 Oni mani kaya vei ratou na nomuni bobula, ‘Ke dou sega ni kauti tacimudou mai, dou kua ni mai raica tale na mataqu.’+24 “Keitou sa qai gole cake vua na nomuni bobula na tamai keitou, keitou tukuna sara vua na nomuni vosa na noqu turaga.25 E muri e kaya o tamai keitou, ‘Dou lesu, dou lai volia mai vakalailai na kedatou kakana.’+26 Keitou qai kaya, ‘Keitou sega ni rawa ni lako sobu. Keitou na qai lako sobu ga ke tomani keitou na taci keitou gone duadua, ni keitou na sega ni raica na mata ni turaga oya ke sega ni tomani keitou o koya e gone duadua.’+27 Mani kaya vei keitou na nomuni bobula o tamai keitou, ‘Dou kila vinaka ni vakasucuma vei au o watiqu e rua ga na luvequ tagane.+28 Ia e dua vei rau e biuti au, au mani kaya: “Sa basuraki dina o koya!”+ au se sega ni raici koya me yacova mai qo.29 Ke dou kauti luvequ tale ga qo me yali mai mataqu qai mate vakacalaka, dou sa na vakavuna ga me lako sobu ena rarawa+ na uluqu sikoa ina iBulubulu.’*+30 “Ia ke sega ni tomani keitou na gonetagane qo ni keitou lako yani vei tamaqu na nomuni bobula, ni veivolekati sara ga na nona bula kei na bula ni gonetagane qo,31 ena gauna ga e raica kina ni sa yali na gonetagane qo, ena mate, keitou na qai vakavuna na nomuni bobula me lako sobu ena rarawa ina iBulubulu* na ulusikoa i tamai keitou na nomuni bobula.32 A dua na nona vosa ni veivakadeitaki vei tamaqu na nomuni bobula me baleti koya na gonetagane, au a kaya, ‘Keu na sega ni kauti koya lesu mai meu soli koya vei iko, au sa na qai valavala ca vei iko ta ena veigauna kece ga.’+33 Moni yalovinaka noqu turaga, meu nomuni bobula mada ga meu sosomitaki gonetagane qo, me rawa ni lesu kei ratou na tuakana na gonetagane.34 Meu na lesu vakacava vei tamaqu ke sega ni tomani au na gonetagane qo? Ena dredre sara ga meu raica me yacovi tamaqu na leqa qo!”
fij_Latn